MUSIBLA 172

Kaixo entzule! **Ethel Cain** izango da saio hau irekitzeko ardura hartuko duena. Bere azken diskoan, *Preacher’s Daughter*, giro etereoak eskaintzen dizkigu, lo-fi edo dream-popa, nahi duzuen bezala. Egia esan etiketak aparte utzita disko hau oso gustuko dugu. Azken saio hauetan **Maraca Diablo** taldearen azken diskoa ari gara deskubritzen, Ina Iriondoren unibertso musikala, orain banda sendo baten laguntzaz. Gaur beste bi abesti. Disko biribila egin dute Mendarokoek. Hurrengo gonbidatuak **Sister Ray** dauka izena eta *Communion* izeneko diskoa kaleratu du orain gutxi. Kanadako abesti egile honek malenkonia eta soinu lausoak erabiltzen ditu. **Peru Galbetek** disko berria dauka kalean, *Beiratu* izena jarri dio eta amaraun bokal bat sortu du abesti bakoitzean. Ahotsa da Galbetek ongien erabiltzen duen musika-tresna. **MICE** proiektuarekin Miren Narbaizak beste urrats bat egiten du pertsonalitate handiko bere ibilbidean. *Lautada* izeneko grabazioa kaleratuko du irailean, eta bitartean aurrerapen kantua utzi digu. Hori entzungo dugu. Eta **bukatzeko Pillow Queens** taldearen abesti bat, euren *Leave The Light On* diskotik atera dugun abesti baikor bat. Ondo izan.